"ความจน"ที่น่ากลัวที่สุด
โดย...จักรพงษ์ เมษพันธุ์ THE MONEY COACH
3 ธ.ค. 2560

โดย...จักรพงษ์ เมษพันธุ์ THE MONEY COACHเมื่อวานมีหลังไมค์ถามมาว่า “ตั้งแต่เป็นโค้ชการเงินมา คนกลุ่มไหนที่โค้ชมองว่าแก้ปัญหาทางการเงินได้ยาก หรือไม่มีทางแก้ได้”คุณผู้อ่านลองคิดเล่นๆ สิครับ คนกลุ่มไหนแก้ปัญหาทางการเงินยากที่สุดโดยมุมมองส่วนตัวของผม ถ้าเป็นคนที่ไม่ค่อยมีเงิน หรือจนเงิน แต่มุ่งมั่นตั้งใจเปลี่ยนแปลงเพื่อชีวิตที่ดีขึ้น ผมไม่เคยกลัวเลยครับ เพราะไม่มีเงิน แต่มีความคิด มีความรู้ ชีวิตมันก็เปลี่ยนแปลงไปในทางที่ดีได้แต่ที่หนักและเหนื่อยทุกครั้งที่เจอ ก็คือ พวก “จนความคิด” ครับคนกลุ่มนี้บางครั้งไม่ได้จนเงิน แต่มีหลักคิดหรือวิธีคิดที่เป็นอุปสรรคต่อความสำเร็จทางการเงิน ส่วนใหญ่มาจากความเชื่อ หรือสิ่งที่หล่อหลอมตัวเขามาตั้งแต่ในอดีต ยากที่จะปรับแก้ และส่งผลถึงการกระทำที่ทำให้ชีวิตเขาไม่วิ่งไปข้างหน้าที่เป็นเช่นนี้ เพราะ “เงิน” กับ “ความคิด” เป็นสิ่งที่ผูกติดกันชนิดแยกไม่ออก เราคิดกับเงินอย่างไร เงินก็จะปฏิบัติกับชีวิตเราอย่างนั้นใครที่ชอบพูดชอบบอกกับตัวเองว่า “เงินหายาก” คนกลุ่มนี้ก็จะยากทุกครั้งเมื่อต้องหาเงิน ทำให้ต้องมีชีวิตที่อัตคัดและขัดสนอยู่ตลอดตรงกันข้ามกับคนที่เชื่อว่า “เงินอยู่รอบตัวเราตลอดเวลา” คนกลุ่มนี้ก็จะเห็นโอกาสทำกินอยู่ตลอด เงินไหลเข้ามาไม่ขาด เพราะมองอะไรก็เห็นเป็นช่องทางได้ทั้งหมดก็อย่างที่เขาว่ากันไว้ “คนเราไม่มีทางประสบความสำเร็จเกินกรอบความคิดของตัวเอง”ตลอดระยะเวลาหลายปี ที่เป็นโค้ชทางการเงินมา ผมพบคนจนความคิดอยู่ 4 กลุ่มใหญ่ๆ ด้วยกัน คือ1.เจ้าแห่งเหตุผลคนกลุ่มนี้มักมีข้ออ้างดีๆ ที่จะไม่ทำอะไรเพื่อให้ชีวิตตัวเองดีขึ้น เวลามีปัญหาจะชอบขอคำแนะนำจากคนอื่น แต่พอได้รับคำแนะนำมักมีทางออกสวยๆ ที่จะไม่ทำตามคำแนะนำนั้นๆ เสมอ จนคนที่คอยให้คำปรึกษาเบื่อระอาในที่สุดคนบางคนติดหนี้ตั้งมากมาย แต่ละเดือนเงินไม่พอใช้ พอใครแนะนำให้ลดรายจ่ายก็อ้างว่าลดไม่ได้ ถ้าลดก็ไม่ต้องกินอะไรแล้ว เพราะชีวิตประหยัดสุดๆ ครั้นพอแนะนำให้หางานพิเศษทำเพื่อเพิ่มรายได้ ก็อ้างว่าทำงานทั้งวัน เหนื่อยมากพอแล้ว หรือบางคนอ้างเฉยเลยว่า ต้องการมีเวลาให้ครอบครัวเพื่อนบางคนของผมเป็นคนหาเงินเก่ง แต่ลงทุนทีไรก็ขาดทุน เพื่อนๆ แนะนำให้อ่านหนังสือดีๆ แนะนำให้ไปเข้าสัมมนาก็อ้างว่าไม่มีเวลา สุดท้ายเจอทีไรก็มานั่งบ่นเรื่องขาดทุนให้ฟังทุกทีสำหรับคนกลุ่มนี้ปัญหาลึกๆ ของพวกเขา คือ ความสับสนระหว่างสิ่งที่เป็น “เหตุผล” กับ “ข้ออ้าง” สองคำนี้มีเส้นบางๆ คั่นอยู่นิดเดียว ดังนั้นหากต้องการเปลี่ยนแปลงชีวิตไปในทิศทางที่ดีขึ้น พวกเขาจะต้องเลิกอ้าง เลิกมีข้อแม้ แล้วลงมือทำเพื่อจัดการปัญหาอย่างจริงจัง2.คนอื่นผิดเสมอพวกขี้แพ้ทางการเงิน กลุ่มนี้มักมองว่าปัญหาต่างๆ ที่เกิดขึ้นกับชีวิตพวกเขามีสาเหตุมาจากคนอื่นทั้งสิ้น และพวกเขาเป็นเพียงคนดีที่ต้องมารับปัญหาแทนคนอื่นช่วงเปิดเทอมก่อน หลายคนบ่นกับผมว่าต้องกู้เงินมาเป็นค่าใช้จ่ายลูกที่เรียนหนังสืออยู่ (โทษลูก) เป็นเพราะลูก พ่อแม่ถึงยากจน หรืออย่างที่เราเคยได้ยินกันว่า มีลูกหนึ่งคนจนไปเจ็ดปี (ปัจจุบันคงจนนานกว่านั้น)หรือบัณฑิตจบใหม่บางคนบ่นน้อยใจชีวิตตัวเองที่พ่อแม่ไม่มีเงินส่งเสีย ทำให้ตัวเองต้องเป็นหนี้ตั้งแต่วันแรกที่เริ่มต้นทำงาน (อันนี้หนักเลย บาปกรรมมากเพราะกล่าวโทษบุพการี)สิ่งที่ทำให้หลุมปัญหาทางการเงินของคนกลุ่มนี้ยิ่งลึกลงไปเรื่อยๆ คือ ในเมื่อปัญหาทั้งหมดเป็นความผิดของคนอื่น แล้วเราจะไปทำอะไรได้ ใครไม่มีลูกไม่รู้หรอก ใครไม่จนบ้างไม่รู้หรอก ว่ากันไปนั่นสุดท้ายคนกลุ่มนี้จะกลายเป็นคนที่มีความสามารถพิเศษ นั่นคือสามารถนอนจมกองปัญหาได้ สมองจะเริ่มตาย และกลายเป็นคนไร้สมรรถภาพ แม้จะมีอวัยวะครบ 32 ก็ตาม3.โชคไม่ดีพวกนี้มีลักษณะคล้ายคนที่ชอบโทษคนอื่น แต่อาจจะหนักกว่า เพราะเมื่อไม่สามารถโทษใครได้ ก็โทษโชคชะตาฟ้าดินมันไปเลย ทีนี้เลยไปกันใหญ่ เพราะโทษฟ้าดินนี่แก้ยากมาก สุดท้ายหนีไม่พ้นการใช้ชีวิตอยู่กับความฝันลมๆ แล้งๆผมเคยได้คุยกับคนติดหวยหลายคน ถามเขาว่า เดือนๆ หนึ่งเสียเงินค่าหวยตั้งแยะ บางเดือนเล่นหนักเสียจนไม่พอกินไม่พอใช้จ่าย ทำไมไม่คิดเลิก คำตอบที่ได้คล้ายๆ กัน นั่นคือ “เผื่อวันหนึ่งโชคจะเข้าข้างเราบ้าง”“โชค” หน้าตาเป็นอย่างไร ไม่เคยมีใครเห็น แต่ผมว่าโชคคงไม่ช่วย คนที่นอนรอวาสนาและไม่ช่วยเหลือตัวเองเป็นแน่4.น่าจะมีใครช่วยเราได้กลุ่มนี้เป็นอีกกลุ่มที่มีอยู่ไม่น้อย เป็นพวกที่รู้และยอมรับว่าตัวเองมีปัญหา แต่ไม่คิดทำอะไรเอง คอยหันซ้ายหันขวามองหาความช่วยเหลืออยู่ตลอดครั้งหนึ่งผมไปบรรยายเรื่องวิธีการปลดหนี้ให้กับสถาบันการเงินแห่งหนึ่ง หลังบรรยายเสร็จมีผู้เข้าสัมมนาบางคนขอเบอร์โทรศัพท์ไป ผมก็ให้ด้วยความยินดี เผื่อว่าจะมีคำถามข้อสงสัยจะได้พูดคุยกันได้ที่ไหนได้ โทรมาแต่ละครั้ง ถามตลอดว่าจะมีเงินมาช่วยเหลือพวกเขาบ้างไหม เพราะถูกติดตามทวงถามจะแย่อยู่แล้ว ให้คำแนะนำไปก็บอกว่า ไม่เอา พูดเป็นอย่างเดียวว่า พอจะหาใครมาช่วยพวกเขาบ้างได้ไหมคุยไปคุยมา ไม่รู้ว่าเป็นปัญหาของใครกันแน่ถึงตรงนี้คุณผู้อ่านคงอยากรู้ว่า คนจนความคิดกลุ่มไหนที่น่ากลัวและอันตรายต่อชีวิตมากที่สุดคำตอบ ก็คือ ทุกประเภทครับเพราะคนที่จนความคิดนั้น ไม่ว่าจะเป็นลักษณะแบบใดก็ไม่ดีทั้งสิ้น ที่แย่กว่านั้นคือ หากได้ลองติดเชื้อตัวใดตัวหนึ่งเข้าไปในความคิดแล้วก็จะพาลเอาเชื้อความคิดจนๆ ตัวอื่นเพิ่มเข้าไปอีกจนเงินแก้ไขได้ แต่จนความคิด ถ้าไม่เปลี่ยนความคิดให้ได้ก่อน ยังไงก็ต้องจนไปตลอดชีวิตครับ